Manna (band)

Manna er et reggaeband fra Bodø, dannet i 2001 av medlemmer fra det da oppløste Irie Darlings. 

Stilmessig ligger Manna nær den tradisjonelle roots-reggae, og tekstene har innslag av samfunnskritikk. Manna ga ut tre studioalbum med egne låter og en dub-LP, og spilte på flere festivaler i Norge og Danmark, før de ble oppløst i 2011.

I 2015 kom bandet sammen på nytt og ga ut studialbumet III. I 2019 slapp de et livealbum og i 2022 et fjerde studioalbum; Gud.

Historie
De fleste medlemmene i Manna starta sin reggaekarriere sammen i Irie Darlings, som var aktivt tidlig på 90-tallet. Forut for dette hadde de bakgrunn fra rockeband som Hjertesvikt A/S, Bøyen Beng og Drunk.

Da de startet opp igjen som Manna etter at Irie Darlings ble oppløst, var jamaicansk patois byttet ut med "ramsalt nordnorsk", og rockeelementene erstattet med roots-reggae slik den tradisjonelt ble spilt. De samfunnkritiske tekstene handler om – foruten Rastafari – udugelige politikere og forbrukssamfunnet Babylons fall.

Ved oppstart besto Manna av Bjørn Jervås, Vegard Leite, Per Willy Larsen, Bård Toftebakk, Jon Hveding og Vegard Hetty. Låtene ble primært skrevet av Jervås, Hveding og Leite.

Bandnavnet Manna stammer fra bibelen og israelittenes ørkenvandring da det regnet manna fra himmelen:– Når noe kommer som manna fra himmelen, da kommer det noe uventet, godt. Du kan gjerne si at Manna er Israels brød. (Jervås)

– Og så er Manna også et utrykk for mannfolk i flertall på nordnorsk. Manna. (Leite)Mannas debutalbum Salma (2006) hadde gjesteopptredener fra bodøværingen Magnus Eliassen (Sirkus Eliassen) og medlemmer av Tungtvann.

I 2008 kom vinyl-albumet Salma i dub, der både Bjørn Jervås og Håvard Christensen selv samt et knippe kjente norske DJs gjør nye versjoner og remixer av låter fra førsteskiva. DJ-er som medvirker er Bjørn Torske, Rune Lindbæk, Kango, Nopia, Jørgen «Joddski» Nordeng og Raggabalder Riddim Rebels.

I 2009 kom studioalbum nummer to, Flamma. Der medvirker blant andre Joddski og komponist og domkantor Bjørn Andor Drage. Albumet ble av Natt&Dag kåret til å være den tiende beste utgivelsen i 2009. Tittelen på albumet var symbolsk:– Noe gammelt må brenne opp for at noe nytt og bra kan komme. Tittelen kan også symbolisere et flammende engasjement. (Vegard Leite, 2009)Bandet har spilt på flere festivaler, blant annet Øyafestivalen, Storåsfestivalen, Trænafestivalen, Karlsøyfestivalen, Bergen Reggae Festival og Parkenfestivalen, samt på danske Silkeborg Reggae Festival.

Manna annonserte lørdag 10. desember 2011 at bandet var oppløst: 
– Vi beklager å måtte meddele at bandet Manna nå er oppløst. Dette betyr allikevel ikke at dette er slutten. Musikken lever videre, og ingen av våre medlemmer har lagt opp. Rastafari Leve!! 

 Gjenforening 2015– 
I 2015 gjenoppsto bandet, og albumet III – dedisert til grunnlegger Bjørn Jervås som døde av kreft i 2014 – ble gitt ut på deres eget plateselskap, Mannafari Records. For en kort periode endra de navn til Supermanna, som en markering av overgangen pga. Jervås' død og en flere utskiftninger for øvrig. 

I 2019 kom livealbumet Tusen Tsjakk med opptak samlet fra hele karrieren. 

I 2022 markerte bandet 20-årsjubileum med albumet Gud, som ble påbegynt under lockdown-perioden i 2020. Som på de første tre studioalbumene bidrar Tungtvanns Nordeng og Jensen også på denne plata – som også ellers er spekket med gjesteartister på alle låtene så nær som én. En strykerkvartett fra ukrainske Kyiv Soloists, som hadde fått kulturasyl i Bodø, bidro på singelen «Krig» og en låt til. Skuespilleren Agnes Born (Monster, The Witcher) synger på tre av låtene – den første kvinnelige vokalisten med Manna.

 Samarbeid med Tungtvann 
Manna har samarbeidet med Tungtvann, live og på plate, på låter som «Bodø City» og «Vampyra». Tungtvanns Jørgen Nordeng og Håvard Jensen har på sin side bidratt på flere av Mannas studioalbum, både på tekster og vokal, og Lars Audun «Poppa Lars» Sandness var produsent av andreplata Flamma.

 Medlemmer 

 Manna 
 Bjørn Jervås – nyahbinghi-tromme, vokal, gitar, bass (2003–2011)
 Vegard Leite – vokal, gitar
 Per Willy Larsen – trommer
 Bård Toftebakk – bass, keyboard

Jon Hveding – gitar, vokal, keyboard
 Vegard Hetty – perkusjon

 2015-versjonen 

 Vegard Leite – gitar, vokal
 Jon Hveding – gitar
 Vegard Hetty – perkusjon
 Kim Freddy Lie – keyboard, vokal 
 Per Willy Larsen – trommer, perkusjon
 Even Høgseth – bass, vokal, trompet
 Ronnie Dread – perkusjon, vokal
 Ruben Liljar – saksofon
 Gunnar Høgseth – trombone

 Studiomusikere 

 Terje Berg – gitar på «Slæng Dæm» på plata (Salma)
 Magnus Eliassen – vokal på «Vi Vil Ikke Ha Mer Krig» (Salma)
 Bjørn Andor Drage – lirekasse på «Fast Og Varig» og «Ropa Ut» (Flamme)
 Jørgen «Joddski» Nordeng – vokal & tekst på «Vi Vil Ikke Ha Mer Krig» og «Slæng Dæm» (Salma), «Vi Skanka» (Flamme) og «Nu E Det Krig» (Gud)
 Håvard «Jan Steigen» Jensen – vokal & tekst på «Herren Jahova» og «Snikmordera» (Salma)

 Terje Nilsen – vokal på «Kommer Når Æ Kommer» på plata III
 Agnes Born – vokal på tre låter på plata III

 Diskografi 

 Album 
 2006: Salma (Smart Patrol Records)
 2008: Salma i dub – vinyl (Smart Patrol Records)
 2009: Flamma (Smart Patrol Records)
 2015: III (Mannafari Records)
 2019: Tusen tsjakk – liveopptak (Mannafari Records)
 2022: Gud (Mannafari Records)

 Singler 

 2022: «Krig» (Mannafari Records)
 2022: «Bli Glassmanet» (Mannafari Records)

 Medvirker på 

 2004: Øya Oslo 2004 – låta «Rub Han Og Dub Han»

 Tungtvann 

 2004: III: Folket Bak Nordavind – låta «Vampyra»
 «Aldri Aka Heroina» / «Vampyra Dub» – låta «Vampyra Dub»
 2007: «Bodø City», single
 2012: Velkommen Til Tungtland – låta «Bodø City»

 Referanser 

 Eksterne lenker 

 Mannafari.com – Offisiell hjemmeside 
 Myspace.com/mannafari – Myspace-side
 Smart Patrol – Smart Patrol Rec. hjemmeside

Kategori:Norske musikkgrupper
Kategori:Norske rockegrupper
Kategori:Musikk i Bodø
Kategori:Band etablert i 2003